Φραγκφούρτη

Ιστορία

Η περιοχή της Φραγκφούρτης βρισκόταν στα βόρεια σύνορα της ρωμαϊκής αυτοκρατορίας. Σήμερα υπάρχει το κάστρο Ζάλμπουρκ, το οποίο λειτουργεί ως μουσείο.
Κατά το Μεσαίωνα πολλοί Γερμανοί αυτοκράτορες στέφθηκαν στον καθεδρικό ναό της Φραγκφούρτης. Το 1848 το πρώτο γερμανικό κοινοβούλιο συνεδρίαζε στον Ναό του Αγίου Παύλου (Πάουλσκιρχε), αλλά η λειτουργία του δεν διήρκεσε πολλά έτη.
Η Φραγκφούρτη δεν ήταν ποτέ σημαντική βιομηχανική πόλη της Γερμανίας. Ήταν το κέντρο εμπορίου, το οποίο προήγαγε με την Έκθεση της Φραγκφούρτης και συγκοινωνιακός κόμβος. Το 1888 εγκαινιάσθηκε στην πόλη ο μεγαλύτερος σιδηροδρομικός σταθμός στην Ευρώπη και το 1936 ένας σύγχρονος αερολιμένας. Μεταξύ το 1925 και το 1930 επί του δημάρχου Λούντβιχ Λάντμαν η πόλη επεκτάθηκε με σύγχρονες κατοικίες και πάρκα, κατά την διάρκεια του προγράμματος "Νέα Φραγκφούρτη" του αρχιτέκτονα Ερνστ Μάυ σχεδιάστηκε και η περίφημη Κουζίνα της Φραγκφούρτης.
Κατά τη διάρκεια του Β΄ Παγκοσμίου Πολέμου η ιστορική παλιά πόλη με τα χαρακτηριστικά ξύλινα κτίρια καταστράφηκε ολοσχερώς από βομβαρδισμούς. Η Trümmerverwertungsgesellschaft ιδρύθηκε το φθινόπωρο του 1945 από τον δήμο με στόχο την ανακύκλωση των κατεστραμμένων οικοδομικών υλικών. Σήμερα διασώζονται περίπου 20 κατοικίες, που έγινε δυνατό να αναστηλωθούν, ενώ στην νεότερη πόλη και στις γειτονιές έχουν διασωθεί πολλές ιστορικές πολυκατοικίες του 19ου αιώνα. Αντίθετα ιστορικά μέγαρα και δημόσια κτίρια γρήγορα αποκαταστάθηκαν με ιστορική ακρίβεια, όπως το δημαρχείο, ο καθεδρικός ναός, η Paulskirche αλλά και το ξενοδοχείο Frankfurter Hof. Ένας λόγος ήταν επίσης ότι μετά από το 1945 η Φραγκφούρτη φιλοδοξούσε να γίνει πρωτεύουσα της Δυτικής Γερμανίας, αλλά δεν έγινε. Στράφηκε πλέον να ενισχύσει την θέση της ως οικονομικό κέντρο. Πολλές τράπεζες μετάφεραν την έδρα τους στην πόλη, ενώ οι μεγάλες βιομηχανίες ήταν μόλις δύο. H AEG και Χεχστ (Hoechst) που είχαν ως έδρα τη Φραγκφούρτη έκλεισαν τη δεκαετία του '90. Οικονομικοί μετανάστες από της Ελλάδα ήρθαν ελάχιστοι, ενώ υπήρχε ανέκαθεν έντονο Ελληνικό στοιχείο από γουναράδες και εμπόρους καπνού.
Από το 1967 έως περίπου το 1975 αποτελούσε κέντρο τον φοιτητικών διαμαρτιών στην Δυτική Γερμανία. Το 1972 εγκαινιάστηκε το Τέρμιναλ 1 του αεροδρομίου Φρανκφούρτης, τέλη της δεκαετίας του '70 άρχισε η κατασκευή ενός συστήματος μετρό (το σημερινό U-Bahn και S-Bahn). 
Σήμερα η Φραγκφούρτη είναι σημαντικό οικονομικό κέντρο της Ευρώπης και η περιοχή γύρω της θεωρείται ευρωπαϊκό κέντρο έρευνας στην αυτοκινητοβιομηχανία. Το υψηλά φορολογικά έσοδα έδωσαν στην πόλη την δυνατότητα να επενδύσει στον πολιτισμό. Σήμερα η Φραγκφούρτη έχει πάνω από 40 μουσεία, 2 όπερες, διάφορα θέατρα και είναι έδρα της Γερμανικής Βιβλιοθήκης (Deutsche Bibliothek). 
Το 2006 η Φραγκφούρτη ήταν μια από διοργανώτριες πόλεις του Παγκόσμιου Κυπέλλου της FIFA και η πρώτη πόλη όπου όλα τα εισιτήρια πουλήθηκαν.

Οικονομία

Η Φραγκφούρτη αποτελεί σημαντικό οικονομικό και εκθεσιακό κέντρο, τόσο της Ευρώπης όσο και παγκοσμίως.

Αστική συγκοινωνία

Η Φραγκφούρτη έχει δύο συστήματα μαζικής μεταφοράς σταθερής τροχιάς: το ημιυπόγειο σύστημα U-Bahn και το σύστημα προαστιακού S-Bahn.
Το U-Bahn έχει εννιά γραμμές που εξυπηρετούν το κέντρο πόλης και μερικά μεγαλύτερα προάστια. Μέρος των γραμμών είναι υπόγειες με το μεγαλύτερο να είναι υπέργειο. Πρόκειται για ένα μικτό σύστημα μετρό και τραμ, το οποίο συναντάται σε πολλές γερμανικές πόλεις, π.χ στην Κολωνία, το Ντίσελντορφ, τη Στουτγκάρδη κ.ά.
Το S-Bahn, ένα είδος προαστιακού, είναι ένα πολύ πιο εκτενές σιδηροδρομικό δίκτυο, που είναι κατά το μεγαλύτερο μέρος του υπέργειο. Εντούτοις γίνεται υπόγειο στο κέντρο της πόλης. Το S-Bahn έχει πρόσβαση στα προάστια της Φραγκφούρτης και του κύριου αερολιμένα, καθώς επίσης και στις μεγαλύτερες κωμοπόλεις σε μικρή απόσταση (όπως το Όφενμπαχ, το Ντάρμστατ και το Βίζμπαντεν).
Υπάρχει, επίσης, ένα μικρό αυτόνομο δίκτυο τραμ και μερικές γραμμές λεωφορείων.

Οδικό δίκτυο

Η Φραγκφούρτη βρίκεται σχετικά κεντρικά στην Γερμανία. Ο Κόμβος της Φραγκφούρτης (Frankfurter Kreuz) των αυτοκινητόδρομων A5 και A3 είναι ο κόμβος με τη μεγαλύτερη κίνηση στην Γερμανία. Περιφερειακοί αυτοκινητόδρομοι είναι οι Α66, A661 και A45.

Αεροδρόμια

Το διεθνές αεροδρόμιο Φραγκφούρτης είναι ένα από τα σημαντικότερα αεροδρόμια του κόσμου και το μεγαλύτερο της Γερμανίας. Η Λουφτχάνσα κάνει από εκεί σχεδόν όλες τις υπερατλαντικές πτήσεις της.
Ένα μικρότερο αεροδρόμιο με την ονομασία Frankfurt-Hahn βρίκεται περίπου 120 χιλιόμετρα μακριά από την πόλη και εξυπηρετεί της αεροπορικές εταιρίες χαμηλού κόστους.
Το τρίτο αεροδρόμιο είναι το αεροδρόμιο Flugplatz Egelsbach, όπου προσγειώνονται ιδιωτικά αεροσκάφη και πτήσεις VIP. Βρίσκεται μεταξύ Φραγκφούρτης και Ντάρμστατ.

Πληθυσμός

Η Φραγκφούρτη είναι πολυπολιτισμική πόλη. Όπως στις περισσότερες πόλεις τις Γερμανίας οι περισσότεροι μετανάστες είναι από την Τουρκία, την πρώην Γιουγκοσλαβία και την Ιταλία. Παράλληλα, η Φραγκφούρτη έχει πολλούς Ιάπωνες, ενώ η περιοχή της Φραγκφούρτης έχει τη μεγαλύτερη κορεατική κοινότητα στην Ευρώπη.
Ως κόμβος είναι μια πολυπολιτισμική πόλη με 180 διαφορετικές εθνικότητες. Για πολλά χρόνια η Φραγκφούρτη ήταν μια προτεσταντική πόλη. Εντούτοις, κατά τη διάρκεια του 19ου αιώνα αυξανόμενος αριθμός καθολικών μετακόμιζε στην πόλη. Σήμερα, μια μικρή πλειοψηφία των πολιτών είναι καθολική. Η Φραγκφούρτη έχει τη δεύτερη μεγαλύτερη εβραϊκή κοινότητα (μετά από το Βερολίνο) στην Γερμανία.

Πολιτική

Δήμαρχος της πόλης είναι o Πέτερ Φέλντμαν (SPD). Γνωστός βουλευτής από την Φραγκφούρτη είναι ο Γιόσκα Φίσερ, πρώην υπουργός Εξωτερικών της Γερμανίας.

Αθλητισμός

Στην Φραγκφούρτη εδρεύει η Γερμανική Ολυμπιακή Επιτροπή (Deutscher Olympischer Sport Bund) και η Γερμανική Ομοσπονδία Ποδοσφαίρου (Deutscher Fussballbund).
Tο στάδιο της Φραγκφούρτης «Κομέρτσμπανκ-Αρένα» (Commerzbank-Arena), ιστορικά γνωστό ως «Βάλντσταντιον» (Waldstadion), είναι χωρητικότητας 52.000 θέσεων και χρησιμοποιείται ως έδρα της ποδοσφαιρικής ομάδας Άιντραχτ Φραγκφούρτης (Eintracht Frankfurt). Η ΦΣΦ Φραγκφούρτης συμμετέχει στη 2η Μπούντεσλιγκα. Κοντά στο Bornheimer Hang βρίσκεται το γήπεδο της ομάδας ΦΣΦ / FSV, το παγοδρόμιο της πόλης και οι αθλητικές εγκαταστάσεις Riederwald της Άιντραχτ.